《六十五春寒吟七首》
元代·方回

清晓林禽百种鸣，春寒渐暖变新声。
向阳死草青先茁，解冻枯池绿再生。
太子四门何足怪，麻姑三海自堪惊。
回头最念儿童辈，不识灯宵旧太平。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。